KIRJALLINEN KYSYMYS E-1574/02

esittäjä(t): Fernando Fernández Martín (PPE-DE) komissiolle

(4. kesäkuuta 2002)

Aihe: Eurooppalaisten välinen rasismi

Olen kuullut, että eurooppalaisessa opiskelijavaihdossa olevat espanjalaiset Erasmus-stipendiaatit ovat joutuneet rikosten, ruumiillisen ja sanallisen väkivallan uhreiksi Suomessa. Heihin on kohdistettu rasistisia hyökkäyksiä vain siitä syystä, että he ovat espanjalaisia.

Vaikuttaa siltä että tällaiset Suomen kansalaisten maassa asuviin espanjalaisiin kohdistamat hyökkäykset, pahoinpitelyt, luiden murskaaminen ja loukkaukset ovat melko yleisiä. Juuri tällainen oli Mikkelin tapaus, josta Espanjan lehdetkin ovat kertoneet. Suomen poliisin reagointi, uhrien jättäminen oman onnensa nojaan, halveksiva suhtautuminen ja toisinaan avun kieltäminen ei suinkaan helpota tilannetta. Suomen oikeuslaitos jättää myös käytännössä rankaisematta tällaisista rikoksista. Pidätyksen ja syylliseksi toteamisen jälkeen päällekarkaajat joutuvat maksamaan vain 150 euron sakot.

Espanjalaiset opiskelijat tuntevat itsensä turvattomiksi vainoajiensa, poliisin ja Suomen oikeuslaitoksen edessä ja ovat saaneet tukea ainoastaan maansa suurlähetystöltä.

Tunteeko komissio nämä Euroopan kansalaisten väliset rasistiset hyökkäykset?

Voiko komissio ilmoittaa tästä nimenomaisesta tapauksesta ja toimista, joihin se aikoo tai voi ryhtyä sen suhteen?

António Vitorinon komission puolesta antama vastaus

(8. heinäkuuta 2002)

Komissio ei ole saanut tietoja parlamentin jäsenen kuvaamista seikoista. Joka tapauksessa ja mainitut seikat huomioon ottaen komissiolla ei ole toimivaltaa edetä asiassa, joka kuuluu asianomaisten jäsenvaltioiden vastuulle.

Unionin tasolla tarkastellaan parhaillaan poliittisia toimenpiteitä rasismin ja muukalaisvihan torjumiseksi. Neuvosto keskustelee komission vuonna 2001 esittämästä ehdotuksesta neuvoston puitepäätökseksi rasismin ja muukalaisvihan vastaisesta toiminnasta(1) rikosoikeuden alalla. Rasismi ja muukalaisviha ovat erittäin vakavia huolenaiheita ja loukkaavat avoimesti jäsenvaltioille yhteisiä periaatteita, jotka on esitetty Euroopan unionista tehdyn sopimuksen 6 artiklassa. Näitä periaatteita ovat erityisesti ihmisoikeuksien ja perusvapauksien kunnioittaminen. Komission ehdotuksen tavoitteena on varmistaa, että kaikesta rasistisesta ja muukalaisvastaisesta toiminnasta rangaistaan samalla tavoin kaikissa jäsenvaltioissa. Tavoitteena on myös parantaa ja tukea oikeudellista yhteistyötä poistamalla mahdollisia esteitä. Komission ehdotuksessa todetaan, että varsinkin rasistiset ja muukalaisvastaiset vaikuttimet on otettava huomioon raskauttavana tekijänä määrättäessä rangaistuksia tavallisista rikoksista. Menettely kohdistuisi suoraan kyseisten rikosten tekijöihin ja toimisi ehkäisevänä tekijänä.

Unionin rikoksia koskevassa yleisessä lähestymistavassa kiinnitetään myös erityistä huomiota rikosten uhrien suojeluun ja tukemiseen. Neuvosto hyväksyi 15. maaliskuuta 2001 neuvoston puitepäätöksen 2001/220/YOS uhrin asemasta rikosoikeudenkäyntimenettelyissä(2). Päätös sisältää määräyksiä rikosten uhrien kunnioittamisesta ja tunnustamisesta sekä avusta ja oikeudesta korvaukseen rikosoikeudenkäynnin aikana. Komissio on myös aikaisemmin, 28. syyskuuta 2001 hyväksytyssä vihreässä kirjassa(3), käynnistänyt keskustelun rikoksen uhreille maksettavista korvauksista. Tämän laajan julkisen kuulemisen tavoitteena on tutkia, miten rikoksen uhreille unionissa maksettavia korvauksia voitaisiin parantaa yhteisöaloitteen avulla.

(1) EYVL C 75 E, 26.3.2002.

(2) EYVL L 82, 22.3.2001.

(3) KOM(2001) 536 lopullinen.